SL Uradni list Evropske unije L 86/75

SMERNICA EVROPSKE CENTRALNE BANKE

z dne 17. marca 2011

o spremembah Smernice ECB/2007/2 o transevropskem sistemu bruto poravnave v realnem času (TARGET2)

(ECB/2011/2)

(2011/205/EU)

SVET EVROPSKE CENTRALNE BANKE JE –

ob upoštevanju Pogodbe o delovanju Evropske unije in zlasti člena 127(2),

ob upoštevanju Statuta Evropskega sistema centralnih bank in Evropske centralne banke ter zlasti člena 3.1 in členov 17, 18 in 22 Statuta,

ob upoštevanju naslednjega:

(1) Svet Evropske centralne banke (ECB) je sprejel Smernico ECB/2007/2 z dne 26. aprila 2007 o transevropskem sistemu bruto poravnave v realnem času (TARGET2) (1), ki ureja sistem TARGET2, za katerega je značilna enotna tehnična platforma, imenovana enotna skupna platforma.

(2) Smernico ECB/2007/2 bi bilo treba spremeniti, da se Svetu ECB omogoči odločanje o tem, ali bi bilo treba, kot previdnostni ukrep, nekaterim centralnim nasprotnim strankam, ki nimajo dovoljenja kot kreditne institucije, dati v sistemu TARGET2 na voljo posojilo čez noč –

SPREJEL NASLEDNJO SMERNICO:

Člen 1

Spremembe Smernice ECB/2007/2

Smernica ECB/2007/2 se spremeni:

1. člen 7(2) se nadomesti z naslednjim besedilom: „2. Merila primernosti nasprotnih strank ECB za posojilo čez dan so opredeljena v Sklepu ECB/2007/7 z dne 24. julija 2007 o pogojih za sistem TARGET2-ECB (2). Posojilo čez dan, ki ga odobri ECB, ostane omejeno na zadevni dan in ga ni mogoče podaljšati v posojilo čez noč.

2. v odstavku 3 Priloge III se dodajo naslednji pododstavki: „Ne glede na to lahko Svet ECB odloči, da z obrazloženim predhodnim sklepom izvzame nekatere primerne centralne nasprotne stranke iz prepovedi odobritve posojila čez noč. Te primerne centralne nasprotne stranke so tiste, za katere v vsakem upoštevnem trenutku velja naslednje: (a) so primerni subjekti v smislu odstavka 2(e), pod dodatnim pogojem, da imajo ti primerni subjekti dovoljenje kot centralne nasprotne stranke v skladu z zadevno zakonodajo Unije ali nacionalno zakonodajo; (b) so ustanovljene v euroobmočju; (c) so predmet nadzora in/ali pregleda s strani pristojnih organov; (d) izpolnjujejo zahteve pregleda glede lokacije infrastruktur, ki ponujajo storitve v eurih, kot so občasno spremenjene in objavljene na spletni stani ECB (3); (e) imajo račune v plačilnem modulu (PM) sistema TARGET2; (f) imajo dostop do posojila čez dan. Za vsa posojila čez noč, odobrena primernim centralnim nasprotnim strankam, veljajo pogoji iz te priloge (vključno z določbami glede ustreznega zavarovanja). V izogib dvomu, kadar primerne centralne nasprotne stranke ne povrnejo posojila čez noč, ki jim ga je odobrila njihova NCB, se uporabljajo sankcije, določene v odstavkih 10 in 11 te priloge.

Člen 2

Računi jamstvenega sklada in obrestovanje

1. V obsegu, kolikor mora centralna nasprotna stranka po predpisih, vključno iz razlogov pregleda, imeti račun jamstvenega sklada, se sredstva, knjižena v dobro takšnega računa centralne nasprotne stranke, obrestujejo po obrestni meri za operacije glavnega refinanciranja, zmanjšani za 15 bazičnih točk.

2. Druga sredstva, knjižena v dobro računa jamstvenega sklada centralne nasprotne stranke, se obrestujejo po obrestni meri za odprto ponudbo mejnega depozita.

Člen 3

Začetek veljavnosti

Ta smernica začne veljati dva dneva po sprejetju. Uporablja se od 11. aprila 2011.

Člen 4

Naslovniki in izvedbeni ukrepi

1. Ta smernica je naslovljena na vse centralne banke Eurosistema.

2. Sodelujoče NCB pošljejo ECB do 1. aprila 2011 ukrepe, s katerimi se nameravajo uskladiti s to smernico.

V Frankfurtu na Majni, 17. marca 2011 Za Svet ECB Predsednik ECB Jean-Claude TRICHET

(1) UL L 237, 8.9.2007, str. 1.

(2) UL L 237, 8.9.2007, str. 71.“;

(3) Trenutna politika Eurosistema glede lokacije infrastruktur je navedena v naslednjih izjavah, ki so objavljene na spletni strani ECB na naslovu www.ecb.europa.eu: (a) Policy statement on euro payment and settlement systems located outside the euro area z dne 3. novembra 1998; (b) The Eurosystem’s policy line with regard to consolidation in central counterparty clearing z dne 27. septembra 2001; (c) The Eurosystem policy principles on the location and operation of infrastructures settling in euro-denominated payment transactions z dne 19. julija 2007 in (d) The Eurosystem policy principles on the location and operation of infrastructures settling euro-denominated payment transactions: specification of ‚legally and operationally located in the euro area‘ z dne 20. novembra 2008.“.